text: 周鼎，字實甫，一字在調，南直隸常州府宜興縣人。生平.萬曆二十八年癸丑科進士，初授平陽府推官，擢兵部武庫司主事，天啟元年四月往薊州、昌平、真定、保定督發兵丁，兼程赴援。調武選司主事，七月典試山東。崇禎初任漕儲道，移浙江兵備分巡道，三年調浙江左布政使，升南京太僕寺卿。崇禎八年，仕至總督河道侍郎，以泇河功，加工部尚書。崇禎初，運道中梗，京儲告匱，先是侍郎李化龍大開泇河，避黃河之險，後河決泇淤。崇禎五年，總河朱光祚濬駱馬湖避河險，名順濟河。六年，良城至徐塘淤為平陸，漕運愆期，奪光祚官。劉榮嗣繼之。八年，駱馬湖淤阻，榮嗣開河徐宿，引注黃水，被劾得重罪，鼎繼之，乃專力於泇河，濬麥河支河，築王母山前後，壩勝陽山東堤，馬蹄厓十字河攔水壩，挑良城閘，抵徐塘口六千餘丈。九年夏，泇河復通，又修高家堰，增築天妃閘，次塞決口三百三十餘丈，次築遙縷二堤五百餘裡，又以邳州三面距河屢被水災，特請於朝，改河行羊山外邳城以安，凡興四大役，不忙迫，不勞擾，而厥功告成，說者謂近自潘季馴、楊一魁後，治河未有如鼎者也。告歸後，卒以漕舟阻淺被逮，科臣疉奏其有修泇功，乃免。戊寅冬，京師告急，鼎奉命移鎭臨清，觀軍太監高起潛縱兵淫掠，鼎及其未至，喻以大義，將士皆受約束。又策其必過濟寧，飛檄禁諭，兩境帖然。以年老罷歸。鼎為人方嚴無機械，孝友出於天性，年八十九卒。子周伯瑞，戶部郎中；周仲球，寧波推官；周季琬，御史，皆以治行著。
metadata: erhwenkuo/wikipedia-zhtw
metadata: 周鼎 (萬曆進士)
metadata: https://zh.wikipedia.org/wiki?curid=7496478